མདོར་ན་བོད་ཀྱི་ཟློས་གར་ཚོགས་པས་ད་བར་མི་ལོ་དྲུག་ཅུ་ལ་ཉེ་བའི་རིང་བོད་ཀྱི་རིག་གནས་རྒྱུན་འཛིན་གནང་བར་བསྔགས་བརྗོད་འོས་པ་ཞིག་ཏུ་གྱུར་ཡོད་ལ།མ་འོངས་པར་ཡང་མི་རབས་གསར་པས་འདིའི་ཐོག་ལ་ཤུགས་རྒྱག་མ་ཐུབ་ན་རིག་གནས་གལ་ཆེན་པོ་འདི་དག་རིམ་པས་རྩ་བརླག་འགྲོ་ངེས་རེད།ད་ལན་འདིར་རིག་གནས་དང་རིག་རྩལ་རྒྱུན་འཛིན་ཞེས་བརྗོད་ཡོང་བའི་སྐབས་སུ་བཙན་བྱོལ་བོད་མི་མང་པོ་ཞིག་ལ་ཅུང་ཙམ་གསལ་ཁ་མེད་པ་ལྟ་བུ་ཡོད་སྲིད་ཀྱང་།དོན་དུ་རིག་གནས་ནི་ཤེས་བྱ་རིག་པ་སྣ་ཚོགས་པར་གོ་ཞིང་།རིག་གཞུང་ནི་རིག་གནས་དེ་དག་གི་རྣམ་གཞག་གསལ་བར་སྟོན་པའི་གཞུང་ལུགས་ལ་གོ་བས།དོན་དུ་ལྷ་མོའི་འཁྲབ་སྟོན་སོགས་ཀྱང་རིག་གནས་ཆུང་བ་ལྔའི་ནང་ཚན་ཟློས་གར་གྱི་ཁོངས་སུ་གཏོགས།དེར་བརྟེན་རིག་གནས་དང་རིག་གཞུང་གི་གོ་དོན་དེ་བཙན་བྱོལ་བོད་པའི་སྤྱི་ཚོགས་ནང་གསལ་ཁ་མེད་པ་ལྟ་བུར་གྱུར་ཡོད་པ་དེ།ཧ་ཅང་གི་ཚབས་ཆེའི་ནོར་འཁྲུལ་ཞིག་མིན་ཡང་དོ་སྣང་ཅན་རྣམས་ཀྱིས་གནད་དོན་ཆུང་ངུ་འདིའི་རིགས་ལའང་རྟོག་ཞིབ་བྱེད་དགོས་པར་མཐོང་།།